ธปท.คาดสงกรานต์เงินสะพัด 2.83 แสนล้านบาท
ธปท.เตรียมสำรองธนบัตรรองรับความต้องการเบิกจ่ายช่วงสงกรานต์ปีนี้ 2.83 แสนล้านบาท คาดความต้องการเบิกจ่าย 1-16 เม.ย.น่าจะมีมูลค่าประมาณ 1.02 แสนล้านบาท
5 เม.ย. 2553

ธปท.เตรียมสำรองธนบัตรรองรับความต้องการเบิกจ่ายช่วงสงกรานต์ปีนี้ 2.83 แสนล้านบาท คาดความต้องการเบิกจ่าย 1-16 เม.ย.น่าจะมีมูลค่าประมาณ 1.02 แสนล้านบาท 
ธนาคารแห่งประเทศไทย(ธปท.) โดยสายงานออกบัตรธนาคาร ได้รายงานการเตรียมสำรองธนบัตรชนิดราคาต่างๆ เพื่อรองรับความต้อกงารเบิกจ่ายในช่วงเทศกาลสงกรานต์ มาตั้งแต่ปลายเดือนมี.ค.ปีนี้ ว่า ธปท.ได้สำรองธนบัตรรองรับการเบิกจ่ายไว้แล้วถึง 2.83 แสนล้านบาท โดยในจำนวนนี้เป็นธนบัตรใหม่จำนวน 2.396 แสนล้านบาท ซึ่งน่าจะเพียงพอต่อความต้องการของประชาชน
นอกจากนี้ ธปท.ยังได้ประมาณการว่า ธนาคารพาณิชย์น่าจะมีการเบิกจ่ายธนบัตรในช่วงสงกรานต์ ตั้งแต่วันที่ 1-16 เม.ย.ปีนี้เป็นมูลค่าประมาณ 1.016 แสนล้านบาท เพิ่มขึ้น 630 ล้านบาท หรือ 0.62% เมื่อเทียบกับระยะเดียวกันปีก่อนที่เคยมีการเบิกจ่ายธนบัตรมูลค่า 1 แสนกว่าล้านบาท
อย่างไรก็ตาม ธปท.ระบุว่า ในช่วงเทศกาลสงกรานต์ ปี 2552 ที่ผ่านมานั้นปริมาณการเบิกจ่ายธนบัตรจะสูงกว่าระยะเดียวกันของปี 2551 มากถึง 28% เพราะมีโครงการช่วยเหลือค่าครองชีพประชาชนและบุคลากรของรัฐ หรือ เช็คช่วยชาติ 2,000 บาท ทำให้มีการเบิกจ่ายมากว่าปกติ